**Δέσμευση 2: Ανοιχτή διάθεση γεωχωρικών δεδομένων**

**Περιγραφή Δέσμευσης**

Το Υπουργείο Περιβάλλοντος Ενέργειας και Κλιματικής Αλλαγής (ΥΠΕΚΑ), ενεργώντας για λογαριασμ;o της ευρύτερης Δημόσιας Διοίκησης, θα αναλάβει τη διάθεση ανοικτών γεωχωρικών δεδομένων σε επεξεργάσιμη μορφή και ανοικτό μορφότυπο.

Για το σκοπό αυτό το ΥΠΕΚΑ θα αναλάβει τον κεντρικό συντονισμό όλων των εμπλεκόμενων φορέων της ευρύτερης Δημόσιας Διοίκησης που διαχειρίζονται / παράγουν / διαθέτουν γεωχωρικά δεδομένα, θα προχωρήσει σε όλες τις απαιτούμενες νομοθετικές παρεμβάσεις και στον καθορισμό της επιχειρησιακής διαδικασίας.

Τα γεωχωρικά δεδομένα θα αναρτηθούν στο αποθετήριο ανοικτών γεωχωρικών δεδομένων geodata.gov.gr από τους φορείς που διαθέτουν τα προς ανάρτηση γεωχωρικά δεδομένα, ακολουθώντας τα τεχνικά πρότυπα και διαδικασίες που ορίζονται από αυτό.

**Βασικές αρχές OGP**

Διαφάνεια, πρόσβαση και αξιοποίηση των ανοικτών δημόσιων δεδομένων, συμμετοχικότητα.

**Φορείς υλοποίησης**

Υπουργείο Περιβάλλοντος Ενέργειας και Κλιματικής Αλλαγής, ΕΘΕΓ, ΕΚΧΑ ΑΕ, ΓΥΣ, ΙΠΣΥ/ΕΚ «Αθηνά»

**Εμπλεκόμενοι φορείς**

Υπουργείο Μεταφορών, Υπουργείο Εθνικής Άμυνας, Υπουργείο Οικονομικών, ΥΔΜΗΔ, ΙΠΣΥ/ΕΚ «Αθηνά» ;

**Υπάρχουσα κατάσταση**

Στην Ελλάδα δεν υπάρχει ολοκληρωμένο κτηματολόγιο, δασικοί και αγροτικοί χάρτες, με αποτέλεσμα τη δυσλειτουργία στην επιχειρηματική δραστηριότητα αφού δεν είναι με σαφή τρόπο καταγεγραμμένες οι χρήσεις γης. Παράλληλα η μη ύπαρξη γεωχωρικών δεδομένων σημαίνει επιβάρυνση του περιβάλλοντος από την άναρχη οικοδόμηση, την καταπάτηση δημόσιας γης και την καταστροφή του περιβαλλοντικού πλούτου.

Παρά το γεγονός ότι υπάρχουν νόμοι, όπως ο 3882/2010 για την Εθνική Υποδομή Γεωχωρικών Πληροφοριών, που προβλέπει την ανοικτή διάθεση των γεωχωρικών δεδομένων της Δημόσιας Διοίκησης, το υπάρχον σύστημα των νόμων συχνά δεν εφαρμόζεται ή παρερμηνεύεται με αποτέλεσμα να καταστρατηγείται η ελεύθερη διάθεση των δεδομένων. Το εν λόγω νομοθετικό πλαίσιο έχει επίσης κενά αφού δεν έχουν διευθετηθεί μέχρι σήμερα:

1. ο ορισμός του ιδιοκτήτη των δεδομένων

2. ο καθορισμός της άδειας χρήσης με την οποία εκχωρούνται τα δεδομένα

3. θέματα ορθής χρήσης των δεδομένων, ιδιωτικότητας και απορρήτου.

Σημαντικό πρόβλημα επίσης είναι η ενεργοποίηση των υφιστάμενων δομών ελέγχου και συντονισμού. Ακόμα τα γεωχωρικά δεδομένα είναι διεσπαρμένα και όχι καταγεγραμμένα σε ένα κεντρικό σημείο και κατά κανόνα η ποιότητά τους είναι χαμηλή.

Η διάθεση ανοικτών γεωχωρικών δεδομένων στην Ελλάδα αποτέλεσε μία από τις πρώτες δράσεις ανοικτών δεδομένων παγκόσμια (*το 2010 η Ελλάδα ήταν μία από τις 8 χώρες στον κόσμο που προσέφεραν ανοικτά δεδομένα*), μέσω του αποθετηρίου ανοικτών γεωχωρικών δεδομένων geodata.gov.gr που αναπτύχθηκε από το ΙΠΣΥ/ΕΚ «Αθηνά». Η προσπάθεια αυτή δεν υποστηρίχθηκε και συνεχίζει τη λειτουργία της χωρίς καμία χρηματοδότηση.

Άλλα προβλήματα των υπαρχόντων συνόλων δεδομένων είναι ότι παρουσιάζουν μεγάλες ασυμβατότητες μεταξύ τους, εμπεριέχουν σφάλματα, δεν επικαιροποιούνται και δεν υπάρχει σαφής διαδικασία εγκυροποίησής τους. Η διαδικασία της καταγραφής τους είναι αποσπασματική και δεν χαρακτηρίζεται από ένα ενιαίο σύνολο προτύπων, το οποίο είναι αποδεκτό από όλους τους ενδιαφερομένους. Αυτό οδηγεί τη διαλειτουργικότητα των υπηρεσιών στα θέματα αυτά να μειώνεται στο ελάχιστο.

**Στόχος**

Βασικός στόχος είναι η διάθεση **ανοικτών γεωχωρικών δεδομένων** της ευρύτερης Δημόσιας Διοίκησης σε **ανοικτό μορφότυπο** και **επεξεργάσιμη μορφή**. Όλα τα γεωχωρικά δεδομένα, κάθε φορέα της Δημόσιας Διοίκησης (παραγωγού, προμηθευτή, χρήστη) και άσχετα από την εφαρμογή και υλοποίηση του Ν. 3882/2010, πρέπει να είναι διαθέσιμα ανοικτά.

Οι προϋποθέσεις που πρέπει να πληρούνται για την επίτευξη του στόχου αυτού, αποτελούν επίσης επιμέρους στόχους:

* Καθορισμός της άδειας χρήσης Creative Commons Attribution 4.0 International ως της μοναδικής άδειας για τη διάθεση ανοικτών γεωχωρικών δεδομένων και των μεταδεδομένων τους.
* Καθορισμός του σχήματος των μεταδεδομένων για την περιγραφή των ανοικτών γεωχωρικών δεδομένων.
* Διαδικασίες για την αρχική ανάρτηση και επικαιροποίηση των γεωχωρικών δεδομένων και μεταδεδομένων τους από τους φορείς που διαθέτουν τα γεωχωρικά δεδομένα.
* Διαδικασίες για την εξαγωγή και καθαρισμό των προς δημοσίευση γεωχωρικών δεδομένων.
* Συντονισμός της διαδικασίας διάθεσης ανοικτών γεωχωρικών δεδομένων.
* Εκπαίδευση των στελεχών της Δημόσιας Διοίκησης.

**Μέσα για την υλοποίηση της δέσμευσης**

Ο επιχειρησιακός συντονισμός των φορέων της ευρύτερης Δημόσιας Διοίκησης θα αναληφθεί από το ΥΠΕΚΑ με ευθύνη της Γ.Γ. ΥΠΕΚΑ, εμπλέκοντας όπου είναι απαραίτητο και τους υπόλοιπους φορείς. Ειδικότερα, το ΥΠΕΚΑ θα αναλάβει την ενημέρωση των φορέων της ευρύτερης ΔΔ σχετικά με την υποχρέωση διάθεσης ανοικτών γεωχωρικών δεδομένων, την κατά προτεραιότητα κινητοποίηση των κύριων κατόχων γεωχωρικών δεδομένων και τη ρύθμιση των θεμάτων αδειών χρήσης/σχήματος μεταδεδομένων.

Για την ανάρτηση των ανοικτών γεωχωρικών θα αξιοποιηθεί από τους φορείς της Δημόσιας Διοίκησης το αποθετήριο ανοικτών γεωχωρικών δεδομένων geodata.gov.gr. Η τεχνική διαχείριση του geodata.gov.gr και η υποστήριξη των φορέων της Δημόσιας Διοίκησης στην παραγωγή μεταδεδομένων, διαδικασία δημοσίευσης και επικαιροποίησής τους, εξαγωγή/καθαρισμό/επεξεργασία των προς ανάρτηση ανοικτών γεωχωρικών δεδομένων και η διάθεσή τους με ανοικτές διαδικτυακές υπηρεσίες θα αναληφθεί από το ΙΠΣΥ/ΕΚ «Αθηνά».

Η υποστήριξη λειτουργίας του geodata.gov.gr και των υπηρεσιών αρωγής για την ανάρτηση και διάθεση ανοικτών γεωχωρικών δεδομένων θα προσφερθεί από το ΙΠΣΥ/ΕΚ «Αθηνά» χωρίς κόστος. Σε περίπτωση εξασφάλισης χρηματοδότησης, αυτή θα αξιοποιηθεί από το ΙΠΣΥ/ΕΚ «Αθηνά» για την περαιτέρω επέκταση των προσφερόμενων υπηρεσιών από το geodata.gov.gr.

**Βασικά ορόσημα**

* Καθορισμός αδειών χρήσης δεδομένων/μεταδεδομένων και σχήματος μεταδεδομένων
* Διαδικασία για την ανάρτηση και επικαιροποίηση γεωχωρικών δεδομένων
* 20 νέα ανοικτά γεωχωρικά δεδομένα διαθέσιμα
* 40 νέα ανοικτά γεωχωρικά δεδομένα διαθέσιμα

**Χρονοδιάγραμμα**